Antallet af fuldtidsbeskæftigede lønmodtagere i Østjylland er steget med 4.732 siden april sidste år. Stigningen er størst i Aarhus, hvor 2.021 flere er kommet i job.

Annonce

Østjyderne kan glæde sig over, at flere har fået et fuldtidsarbejde.

Det viser tal fra det regionale arbejdsråd i Østjylland, RAR Østjylland.

Stigningen har været størst i Aarhus Kommune, hvor der siden april sidste år er kommet 2.021 flere i arbejde.

Sammenlagt er der i Østjylland kommet 4.732 flere job, hvilket er en stigning på halvanden procent.

Generelt er ledigheden faldet i alle kommuner i Østjylland, med undtagelse af Samsø, det seneste år.

Skanderborg Kommune har på nuværende tidspunkt det laveste ledighedsniveau på 2,2 procent, mens Samsø har det højeste på 4,7 procent.

Siden 2013 har beskæftigelsen i Østjylland været stigende.

Annonce

Flest 25-29-årige ledige

Trods den stigende beskæftigelse, mener Viggo Thinggard, formand for RAR Østjylland, at det er vigtigt at være opmærksom på virksomhedernes behov for arbejdskraft og kvalificere de ledige, så deres evner passer til jobbet.

»Samtidig er det vigtigt at have fokus på, at de unge får en uddannelse og et job bagefter. Der har gennem længere tid været relativ høj ledighed i aldersgruppen 25-29 år,« siger Viggo Thinggard.

Ledigheden i aldersgruppen 25-29 år er på nuværende tidspunkt også den, der er højest. Her er ledigheden på 6,7 procent for mændene og 9,3 for kvinderne.